  Майя Бывальцева Россиын Театрлэн арез улсын 3-тӥ оштолэзе Шарканысь ёросысь лулчеберетъя юртын серембуръя (юморъя) «Шудэлэ тӥ серектэ» ёроскуспо фестиваль-вожвылъяськон ортчоз. Ужрадэ пыриськыны мылкыд карисьёслэсь куриськонъёссэс 28-тӥ южтолэзёзь возьмало. Со сярысь ужъюртлэн «ВКонтакте» мерлыко вотэсысь огиназ . Фестивале творчествоя коллективъёс, дуэтъёс, нимаз быдэстӥсьёс пыриськыны быгато. Соос stand up, серемес миниатюра, такмак, пышкылон возьматыны кулэ. Возьматон ӟуч яке удмурт кылын дасяны яра. Вормисьёсты ньыль ӧръёсъя пусъёзы: актёръёслэн устоез ансамбльзы, устоез роль (нылкышно, воргорон), режиссёрлэн устоез ужез, фестивальлэн усьтонэз (выль ним). Со сяна, учкисьёслэн нимынызы кузьым сётозы. «Шудэлэ тӥ серектэ» ёроскуспо фестиваль-вожвылъяськон калык юморез, творчествоез вӧлмытон, артистъёслэсь быгатонлыкъёссэс будэтон, пӧртэм ёросъёсысь творчествоя коллективъёслэсь но лулчеберетъя ужъюртъёслэсь кусыпъёссэс юнматон, вераськон жанрын ужась таланто артистъёсты но гожъясьёсты шараян но соослы юрттон вылысь радъяське. Радъясьёс ивортэмъя, фестивальлэн нимысьтыз ӧтем куноез луоз огъяросси но калыккуспо конкурсъёслэн лауреатсы баянист Степан Лагунов.  Тодэ вайытом, Ижкарысь Арт-резиденциын «Юмок» удмурт театр усьтӥзы.  Тегъёс: Лулчеберет Шаркан Театр Удмуртия фестиваль  